Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалба изјавена од В. Ј. од Велес, поднесена против Агенцијата за катастар на недвижности, по предметот Барање за пристап до информации од јавен карактер, на 27.07.2023 година го донесе следното

**Р Е Ш Е Н И Е**

1. Жалбата изјавена од В. Ј. од Велес, поднесена против Агенцијата за катастар на недвижности, заведена во Агенцијата под бр.08-276 на 14.07.2023 година, по предметот Барање за пристап до информации од јавен карактер, **СЕ ОДБИВА како неоснована.**

**О Б Р А З Л О Ж Е Н И Е**

В. Ј. од Велес на 21.06.2023 година до Агенцијата за катастар на недвижности поднела допис насловен „Барање за пристап до информации од јавен карактер“, со кој од Агенцијата за катастар на недвижности побарала да и се овозможи увид во следните информации:

„Увид во предмет бр.64/11 по кој што е запишан мојот имовински дел во ИЛ бр.13757-КО-Велес и задолжително да се состави записник по чл.72 од ЗОУП и еден примерок да ми се даде мене“.

Постапувајќи по наведениот допис, Имателот на информации на Барателот му доставил Известување бр.0312-8843/3 од 03.07.2023 година. Во Известувањето е наведено дека: „Постапувајќи по наведените барања, извршивме увид во службената евиденција со која располага АКН при што утврдивме дека ова е Ваше трето барање за вршење на увид во предмет 64/11. Претходните 2 барања кои се со иста соржина, биле поднесени на 10 и на 30 март 2021 година, по истите е постапувано, овозможен и извршен увид од Ваша страна, во предметите со кои имотот содржан во ИЛ 13757 КО Велес, со список промени 64/11 бил запишан со право на сопственост, врз основа на Наследно решение О.бр.238/10 од 02.11.2010 година. Доколку сакате повторно да извршите увид во збирката на исправи/ предметите наведени во вашето барање, потребно е во Одделението на катастар на недвижности-Велес, согласно член 36 од Законот за катастар на недвижности...да поднесете барање, за кое потребно е да платите соодветен надоместок согласно Законот за катастар на недвижности и согласно член 5 точка 5 од Тарифникот за висината на надоместокот за користење и увид на податоците од ГКИС, како и за издавање на овластување за изработка на картографски производи и за висината на недоместокот за издавање на согласност за ставање во употреба на картографскиот производ..Имено, согласно одредбите од Законот за катастар на недвижности (член 36), за користење и увид на податоците од ГКИС се плаќа надоместок, освен кога податоците се издаваат на судовите, јавните обвинителства, Државното правобранителство на Република Македонија и министерствата, за постапките што ги водат, како и на други субјекти во случаи утврдени со закон.“

Барателот на информации на 14.07.2023 година до Агенцијата за заштита на правото на слободен пристап до информации од јавен карактер поднесе Жалба, заведена во архивата на Агенцијата под бр.08-276. Во Жалбата е наведено: „...сеуште немам телефонски повик од службеното лице одредено за слободен пристап до информации од јавен карактер да се закажи термин за увид на предметот број 64/11....“

Агенција, со електронски допис од 17.07.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по барањето на Агенцијата, Имателот на информации на 25.07.2023 година до Агенцијата достави допис „Доставување на целокупната документација по жалба“ бр.0312-8843/4 од 25.07.2023 година со кој ги достави сите списи во врска со предметот, а во кој меѓу другото наведува дека „Ве известуваме дека на В. Ј. ова и е последното од серијата обраќања за истиот предмет, за кои соодветно добивала одговори...“. Во прилог го достави Записникот за извршен увид во Предмет бр.1112-952/2011 и Предмет бр.1112-140/2011год, во кој е наведено: На ден 01.03.2021 год. од 12-ч и 30-мин. Во просториите на АКН-ОКН-Велес, извршен е увид во Предмет бр.1112-952/2011 и Предмет бр.1112-140/2011 год. за недвижностите во ИРЛ бр.13757 за КО Велес, од страна на В. Ј. од Велес...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и расположливите предметни списи истата **ја одби како неоснована,** поради следното:

По разгледувањето на Жалбата и сите списи во врска со предметот, Агенцијата констатира дека во конкретниот случај Барателот на информации до Имателот на информации доставил допис насловен „Барање за пристап до информации од јавен карактер“, а всушност наместо информации од јавен карактер од Имателот побарал информации кои претставуваат базична дејност во работењето на Имателот, од која се самофинансира, односно за чие давање на корисниците наплатува соодветна сума пари согласно Тарифник заснован врз Закон.

Агенцијата смета дека Барателот на информации свесно, сакајќи да избегне плаќање за добиените информации согласно законски донесен Тарифник, поднел барање согласно Законот за слободен пристап до информации од јавен карактер, очекувајќи по истото да се постапи во рамки на владините одлуки од 2006 и 2017 година, кои предвидуваат минимален надомест за материјални трошоци во случај на барања за пристап до информации од јавен карактер. Во тој контекст барателот неосновано очекувал да се примени и член 28 став 1 од Законот за слободен пристап до информации од јавен карактер, во кој е наведено дека „увидот во бараната информација е бесплатен“.

Агенцијата утврди дека во случајов Имателот на информации – Агенција за катастар на недвижности, утврдувајќи дека бараните информации претставуваат податоци кои се дел од „ГКИС“ и истите треба да се наплатат согласно утврдена Тарифа на Агенцијата за катастар на недвижности бил должен, согласно закон, пред да му ги достави на Барателот бараните информации на начин и во форма наведени во Барањето, да побара од Барателот да изврши уплата според утврдената Тарифа согласно закон.

Исто така, Имателот на информации со Произнесувањето по жалба укажува дека веќе одговорил по исто барање со иста соджина два пати на 10 март и 30 март 2023 година, со тоа што на Барателот му овозможил увид во предметите 13757 КО Велес.

Согласно член 23 од Законот за слободен пристап до информации од јавен карактер, Имателот на информацијата е должен да го извести барателот на информацијата во однос на барањето за пристап до информации ако по барањето веќе одговорил позитивно на исто или слично барање на истото лице во рок од три месеци пред денот на приемот на барањето.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор,**

**Blerim Iseni**